གཅིགབློན་ཆོས་ཡུལ་གྱི་དམངས་སྲོལ་དང་འབྲེལ་བཅུ་བའི་ལྔ་མཆོད་ཀྱི་དུས་ཡུན་བཤད་པ།སྤྱིར་བློན་ཆོས་ས་ཁུལ་ནི་རེབ་གོང་གི་ཡུལ་གྲུ་མང་ཆེ་བ་དང་འདྲ་བར་ཐུན་མོང་གིས་ལྷ་བསང་གླུ་བསང་གཏོང་བ་དང་།དགྲ་ལྷའི་དཔུང་བསྟོད་བྱེད་པ།དར་ལྕོག་འཐེན་པ་དང་ཚེ་ཐར་གཏོང་བ།ཆོས་སྐོར་བྱེད་པ་སོགས་དམངས་སྲོལ་རིག་གནས་ཀྱི་རྔམ་མཐུག་པའི་ཡུལ་གྲུ་ཞིག་ཡིན་པར་མ་ཟད།ཕྱག་ན་པངྨོའི་གདུལ་ཞིང་གཞན་དག་དང་འདྲ་བར་གནས་འདིའི་མི་རྣམས་ཀྱིས་ཀྱང་གནས་སྔ་མོ་ཞིག་ནས་ནང་ཆོས་ཁོ་ན་མ་གཏོགས་པའི་ཆོས་ལུགས་གཞན་དག་ལ་དད་པའི་སྤྱི་བོའི་མི་དུད་པས།བསམ་པའི་འདུ་ཤེས་སོགས་ཀྱི་ཆ་ནས་བཤད་ན་ཡང་སྐྱེ་བ་སྔ་ཕྱི་དང་ལས་རྒྱུ་འབྲས་ཀྱི་རྣམ་བཞག་མིག་འབྲས་བཞིན་སྲུང་ཞིང་།གཞན་ཕན་དང་དགེ་སྦྱོར་གྱི་ལས་ལ་མཐའ་གཅིག་ཏུ་གཞོལ་བའི་ལྷག་བསམ་རྣལ་མས་སེམས་རྒྱུད་ཁེངས་པ་ཤ་སྟག་ཡིན་པས།ཉམས་ཐག་གི་སྐྱེ་འགྲོ་ཐམས་ཅད་ལ་སྣ་ཚོགས་སྦྱིན་གཏོང་གི་ལག་པ་རིང་དུ་སྐྱོང་ཅི་ནུས་བྱེད།གཞན་ཡང་མི་ཤི་རྟ་འགྱེད་དང་རྐུས་འཕྲོག་བཅོམ་གསུམ།རྒྱལ་འཇོག་ཤོ་རྩེད་ལ་སོགས་པའི་མ་རབས་ཐ་ཤལ་གྱི་བྱ་སྤྱོད་རིང་དུ་དོར་ཏེ་ཡིད་ཆེས་ཀྱི་དད་པས་ཡར་དཀོན་མཆོག་ལ་མཆོད་འབུལ་དང་།དང་བའི་དད་པས་རང་གི་རྩ་བའི་བླ་མ་དང་དགེ་བའི་བཤེས་མཉེན་ནས་གྲུབ་ཐོབ་རྣལ་འབྱོར་སོགས་ལ་བསྙེན་བཀུར་བླ་མེད་བྱེད་པ་ཡིན་པས།གངས་ཅན་མཁས་པའི་གཙུག་རྒྱན་རྗེ་ཙོང་ཁ་པ་སྐུ་མྱ་ངན་ལས་འདས་པར་རྗེས་དྲན་བྱེད་ཆེད་བོད་ཟླ་བཅུ་བའི་ཚེས་ཉེར་ལྔ་ནས་ཚེས་སུམ་ཅུ་བར་ཆོས་སྤྱོད་ཀྱི་ཆོ་ག་སྣ་ཚོགས་སྤེལ་ཏེ་ཁོང་གི་མཛད་འཕྲིན་ལ་རྗེས་སུ་ཡི་རངས་དང་བློ་གྲོས་དང་བརྩོན་པ་སོགས་ལ་ཡིད་སྨོན་བྱས་ཏེ་རང་རང་གི་འབྱོར་བའི་ཆུ་ཚད་དང་བསྟུན་ནས་མཆོད་པ་སོགས་འབུལ་བཞིན་བསོད་ནམས་ཀྱི་ཚོགས་རྒྱ་ཆེན་པོ་གསོག་བཞིན་ཡོད་དོ།།